
A Kolon-tó legújabb gémfelmérési adatai egy új módszerrel vizsgálva

A gémkolóniák, mint ökológiai indikátor tényezők információt szolgáltatnak számunkra
egyes környezetben lejátszódó változásokról, mint például egy élőhely minősége,
bolygatottsága vagy szennyezettsége, és segítségükkel vizsgálni tudjuk az
élőhelyrekonstrukciós programok eredményességét, valamint betekintést nyerhetünk a telepek
közelében történő egyes folyamatok tájra gyakorolt hatásaiba (Bakó et al. 2014).
A korábban alkalmazott gémtelep felmérési módszerek (például a terepi bejárás, vagy a
kisfelbontású légifotókon történő fészekszámlálás, illetve a gyűrűző becslés) statisztikailag
csak a fészekszámot illetőleg nyújtott megbízható adatokat. A madarak pontos számlálása
érdekében került kidolgozásra, majd a Kolon-tó mintaterületen tesztelésre egy új, nagy
magasságból végezhető költőtelep felmérési- és egyedszámlálási módszer, mely lehetővé teszi
a pontos egyedszámok meghatározást anélkül, hogy megzavarná a madarakat természetes
életfolyamataikban.
2018-tól fél cm terepi felbontású, 700 m terepfeletti magasságban 240 km/h-nál nagyobb
terephez viszonyított sebességgel haladó repülőgépekről készített légifelvétel-sorozatok egy
blokkban végbemenő feldolgozásával és ortorektifikálásával történik a kolóniák
feltérképezése. Az ortorektifikálás során a távérzékelt képet torzulásoktól mentes, digitális
képre alakítják át (Bakó et al. 2021).
2021 januárjától ebben a projektben vállalhattam részt Dr. Bakó Gábor témavezetésével, és a
2020 júniusában készített légi felvételek elemzését és kiértékelését QGIS program
segítségével már a felügyelete alatt végezhettem. A programban lehetőség volt külön jelölni a
fészkeket és az egyes madarakat, valamint az egyedek között is 3 csoportot alakítottunk ki
kornak megfelelően.
Ezen új módszer előnyei közé sorolandó még, hogy az egyedek legalább 14 ortofotón és
további ferde kameratengelyű képen azonosíthatók, a képek 0,5 cm-es terepi felbontásának és
a hozzávetőlegesen 20 cm-es geometriai pontosságnak köszönhetően az azonosítási pontosság
növelhető, és ezzel egyidejűleg csökken a többszörös számlálás kockázata.

